इस बदलते हुए परिदृश्य में, बनारस के कलाकार आजीविका के लिए संघर्ष कर रहे थे। बनारस में साहित्य और कला के दमन हेतु चले इस कुचक्र के तले, यह संघर्ष दो प्रकार से घटित हुआ- जो लोग बनारस न छोड़ सके, उन्हें अपनी कला से नाता तोड़ना पड़ा और जिन्होंनें यह समझौता नकार दिया उन्हें बनारस छोड़ना पड़ा। रोज़ी की तलाश में कितने ही कलाकारों ने अपने फ़न के साथ बनारस से पलायन किया। और इनमें से अनेकों ने अपनी नवीन कर्मस्थली के रूप में कलकत्ता का चुनाव किया।नवाब वाजिद अली शाह को निर्वासित कर मटियाबुर्ज (कलकत्ता) में बसा दिए जाने के बाद भारत की तत्कालीन राजधानी कलकत्ता, भारत के मानचित्र पर विशिष्ट सांस्कृतिक नगरी के रूप में उभरी।